CELEX: 32019D1145
Language: ro
Date: 2019-07-04 00:00:00
Title: Decizia de punere în aplicare (UE) 2019/1145 a Comisiei din 4 iulie 2019 de încheiere a unei reexaminări intermediare parțiale a măsurilor antidumping aplicabile importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India fără modificarea măsurilor în vigoare

5.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 181/87
               
            
         DECIZIA DE PUNERE ÎN APLICARE (UE) 2019/1145 A COMISIEI
         din 4 iulie 2019
         de încheiere a unei reexaminări intermediare parțiale a măsurilor antidumping aplicabile importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India fără modificarea măsurilor în vigoare
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 9 alineatul (1),
         întrucât:
         1.   PROCEDURĂ
         
         1.1.   Măsurile în vigoare
         
         
                     (1)
                  
                  
                     Măsurile aflate în prezent în vigoare constau într-o taxă antidumping definitivă instituită prin Regulamentul de punere în aplicare (UE) 2016/388 al Comisiei (2), astfel cum a fost modificat prin Regulamentul de punere în aplicare (UE) 2016/1369 al Comisiei (3).
                  
               
                     (2)
                  
                  
                     Produsul în cauză face, de asemenea, obiectul unei taxe compensatorii definitive impuse prin Regulamentul de punere în aplicare (UE) 2016/387 al Comisiei (4).
                  
               1.2.   Cererea de reexaminare
         
         
                     (3)
                  
                  
                     La 2 martie 2018, Comisia a primit o cerere de reexaminare intermediară parțială a măsurilor antidumping în vigoare în temeiul articolului 11 alineatul (3) din Regulamentul (UE) 2016/1036 („regulamentul de bază”), limitată la producătorul-exportator Electrosteel Castings Limited („Electrosteel”). Cererea a fost depusă de Saint-Gobain PAM, Saint-Gobain PAM Deutschland GmbH, Saint-Gobain PAM España S.A. și Duktus (Production) GmbH („solicitanții”), patru producători din Uniune.
                  
               
                     (4)
                  
                  
                     În cadrul anchetei inițiale, Comisia a constatat o marjă de dumping de 4,1 % pentru Electrosteel, dar nivelul taxei antidumping definitive a fost stabilit la 0 % pentru a evita dubla contabilizare a subvențiilor la export deja contabilizate în taxa compensatorie definitivă de 9,0 %. Cererea conținea dovezi suficiente care arată că Electrosteel și-a sporit practicile de dumping de la instituirea măsurilor și că circumstanțele pe baza cărora au fost instituite măsurile existente s-au schimbat și că aceste schimbări sunt durabile.
                  
               1.3.   Deschiderea unei reexaminări
         
         
                     (5)
                  
                  
                     Comisia a decis să deschidă o reexaminare intermediară parțială în conformitate cu articolul 11 alineatul (3) din regulamentul de bază, a cărei sferă de cuprindere se limitează la examinarea dumpingului în ceea ce privește Electrosteel. La 4 mai 2018, Comisia a publicat un aviz de deschidere în Jurnalul Oficial al Uniunii Europene („avizul de deschidere”) (5).
                  
               
                     (6)
                  
                  
                     Ancheta de reexaminare s-a desfășurat în perioada 1 aprilie 2017 – 31 martie 2018. Ancheta inițială s-a desfășurat în perioada 1 octombrie 2013 – 30 septembrie 2014.
                  
               1.4.   Părțile interesate
         
         
                     (7)
                  
                  
                     În avizul de deschidere, Comisia a invitat părțile interesate să își facă cunoscute punctele de vedere. În plus, Comisia a informat în mod specific solicitanții, Electrosteel și autoritățile din țara în cauză, cu privire la reexaminare și i-a invitat să participe.
                  
               
                     (8)
                  
                  
                     Părților interesate li s-a oferit posibilitatea de a-și face cunoscute punctele de vedere în scris și de a solicita să fie audiate de Comisie și/sau de consilierul-auditor pentru proceduri comerciale. Electrosteel a solicitat și i s-a acordat trei audieri de către Comisie. Audierile respective au avut loc la 15 mai 2018, 15 iunie 2018 și 17 ianuarie 2019.
                  
               2.   RETRAGEREA CERERII ȘI ÎNCHEIEREA PROCEDURII
         
         
                     (9)
                  
                  
                     Prin scrisorile din 19 aprilie și 2 mai 2019, solicitanții au informat Comisia că și-au retras cererea.
                  
               
                     (10)
                  
                  
                     În conformitate cu articolul 9 alineatul (1) din regulamentul de bază, procedura poate fi încheiată dacă plângerea este retrasă, cu excepția cazului în care încheierea nu ar fi în interesul Uniunii.
                  
               
                     (11)
                  
                  
                     Ancheta nu a dezvăluit niciun motiv care să arate că încheierea procedurii nu ar fi în interesul Uniunii. În acest context, Comisia a observat că nu s-a primit nicio observație de la părțile interesate care să indice că o astfel de încheiere nu ar fi în interesul Uniunii. Prin urmare, Comisia a considerat că procedura de reexaminare intermediară parțială ar trebui încheiată fără o hotărâre oficială cu privire la orice modificări de durată și la practicile de dumping ale Electrosteel.
                  
               
                     (12)
                  
                  
                     Comisia a concluzionat că reexaminarea intermediară parțială limitată la examinarea dumpingului în ceea ce privește Electrosteel ar trebui încheiată fără modificarea măsurilor în vigoare.
                  
               
                     (13)
                  
                  
                     Părțile interesate au fost informate în consecință și au avut posibilitatea de a prezenta observații.
                  
               
                     (14)
                  
                  
                     Prezenta decizie este conformă cu avizul comitetului instituit în baza articolului 15 alineatul (1) din regulamentul de bază,
                  
               ADOPTĂ PREZENTA DECIZIE:
         
            Articolul 1
            Reexaminarea intermediară parțială a măsurilor antidumping aplicabile importurilor de tuburi și țevi din fontă ductilă (cunoscută și sub denumirea de fontă cu grafit sferoidal), cu excepția tuburilor și țevilor din fontă ductilă necăptușite la interior și la exterior („țevi necăptușite”), clasificate în prezent la codurile NC ex 7303 00 10 și ex 7303 00 90 (coduri TARIC 7303001010 și 7303009010) și originare din India, se încheie.
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 4 iulie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 176, 30.6.2016, p. 21.
         
            (2)  Regulamentul de punere în aplicare (UE) 2016/388 al Comisiei din 17 martie 2016 de instituire a unei taxe antidumping definitive asupra importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India (JO L 73, 18.3.2016, p. 53).
         
            (3)  Regulamentul de punere în aplicare (UE) 2016/1369 al Comisiei din 11 august 2016 de modificare a Regulamentului de punere în aplicare (UE) 2016/388 de instituire a unei taxe antidumping definitive asupra importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India (JO L 217, 12.8.2016, p. 4).
         
            (4)  Regulamentul de punere în aplicare (UE) 2016/387 al Comisiei din 17 martie 2016 de instituire a unei taxe compensatorii definitive asupra importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India (JO L 73, 18.3.2016, p. 1).
         
            (5)  Aviz de deschidere a unei reexaminări intermediare parțiale a măsurilor antidumping aplicabile importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India (JO C 157, 4.5.2018, p. 3).